La Junta de Govern aprova la licitació de les obres de reurbanització de l'avinguda Enginyer Andoni Sarasola
11 de desembre 2020

![](/media/2tvf3rfy/90plano.jpg)  

  

La Junta de Govern Local de l'Ajuntament de Sagunt ha aprovat este matí l'inici de l'expedient de licitació de les obres de reurbanització de l'avinguda Enginyer Andoni Sarasola del Port de Sagunt, que afectarà el tram entre el carrer Maestrat i l'avinguda Tres d'Abril. El pressupost de licitació de les obres ascendix a 418.163,66 € (IVA inclòs), i consistiran en la reurbanització de l'avinguda per a millorar el seu accés i el pas de la ciutadania. També ha aprovat els plecs de prescripcions tècniques i clàusules administratives que regiran l'adjudicació del contracte.

  

Concretament, les obres de reurbanització se centren en la millora de l'accessibilitat, donant continuïtat a la vorera nord de l'avinguda Enginyer Andoni Sarasola fins a l'existent en la rotonda del carrer Maestrat. Així mateix, es milloraran els vials no motoritzats, donant continuïtat al carril bici existent en la vora sud. També s'ampliarà la vorera del costat nord, es crearà un carril bici en el marge sud i es cobriran les séquies existents. D'esta manera, es donarà continuïtat a la xarxa d'enllumenat públic del carrer Andoni Sarasola. Finalment, amb esta actuació es pretén ordenar el trànsit existent millorant la calçada amb la repavimentació i la generació de nous passos de vianants.

  

Esta intervenció és gestionada pel departament de Manteniment, i va sorgir en el si de la Mesa de Mobilitat creada per l'Ajuntament de Sagunt en esta legislatura, en la qual participen els departaments de Mobilitat Urbana, Manteniment, Urbanisme i Alcaldia.

  

Tal com explica el regidor de Contractació i Mobilitat Urbana, Javier Raro, «**esta intervenció va ser un dels primers suggeriments d'esta taula, en la qual s'han treballat projectes que milloren la mobilitat de la ciutat»**. El regidor ha afegit que és una reurbanització completa d'esta avinguda que conforma la vora sud del Port de Sagunt. Les obres, que consistixen a dotar de voreres i de carril bici l'avinguda, alhora pretenen millorar els accessos a l'empresa Gonvarri. En este sentit, Javier Raro assegura que «**el que volem és convertir este accés a la ciutat en una avinguda de la qual puguen gaudir els ciutadans**».

  

D'altra banda, el regidor de Manteniment, Pepe Gil, assegura que esta actuació millorarà l'accés sud del Port de Sagunt. Així mateix, Gil espera que «**la licitació de l'actuació es resolga en el menor temps possible per a, a partir de l'adjudicació, que esperem que siga al febrer, poder començar les obres, basades a posar il·luminació a banda i banda, millorar les voreres i completar el carril bici, entre d’altres**».

  

Esta inversió compta amb finançament de la Vicepresidència Segona i Conselleria d'Habitatge i Arquitectura Bioclimàtica de la Generalitat Valenciana, dins del programa 'Reconstruïm Pobles'.​  
  

*   [](http://www.facebook.com/sharer.php?u=https://aytosagunto.es/va/actualitat/la-junta-de-govern-aprova-la-licitacio-de-les-obres-de-reurbanitzacio-de-l-avinguda-enginyer-andoni-sarasola/ "Facebook")
*   [](http://twitter.com/share?url=https://aytosagunto.es/va/actualitat/la-junta-de-govern-aprova-la-licitacio-de-les-obres-de-reurbanitzacio-de-l-avinguda-enginyer-andoni-sarasola/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-junta-de-govern-aprova-la-licitacio-de-les-obres-de-reurbanitzacio-de-l-avinguda-enginyer-andoni-sarasola/ "Linked In")
*   [](mailto:?body=https://aytosagunto.es/va/actualitat/la-junta-de-govern-aprova-la-licitacio-de-les-obres-de-reurbanitzacio-de-l-avinguda-enginyer-andoni-sarasola/)